ET Euroopa Liidu Teataja L 280/3

KOMISJONI MÄÄRUS (EÜ) nr 1505/2006,

11. oktoober 2006,

millega rakendatakse nõukogu määrust (EÜ) nr 21/2004 seoses lammaste ja kitsede identifitseerimise ja registreerimise raames läbi viidava kontrolli miinimumtasemega

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 2003. aasta määrust (EÜ) nr 21/2004, millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ, (1) eriti selle artikli 10 lõike 1 punkti a,

ning arvestades järgmist:

(1) Määruses (EÜ) nr 21/2004 nähakse ette, et iga liikmesriik peab kehtestama lammaste ja kitsede identifitseerimise ja registreerimise süsteemi kõnealuses määruses sätestatud eeskirjade järgi. Sellega seoses on asjakohane määratleda selle kontrolli miinimumtase, mis liikmesriigid viivad vastavalt kõnealuse määruse sätetele läbi nimetatud loomade identifitseerimise ja registreerimise süsteemi nõuetekohase rakendamise tagamiseks (edaspidi “kontroll”).

(2) Iga liikmesriigi pädev asutus peaks läbi viima riskianalüüsil põhineva kontrolli. Riskianalüüsis tuleks arvesse võtta kõiki asjakohaseid tegureid, sealhulgas eelkõige loomatervishoiu kaalutlusi.

(3) Kindlaks tuleb määrata ka liikmesriikides kontrollitavate majandite ja loomade protsent. Need määrad vaadatakse läbi 31. detsembriks 2009 aruannete põhjal, mis liikmesriigid on esitanud juba tehtud kontrollide tulemuste kohta.

(4) Põhimõtteliselt tuleks kontrollida kõiki majandi loomi. Siiski peaks üle 20 loomaga majandite puhul olema pädeval asutusel võimalik piirduda nende loomade representatiivse valimi kontrollimisega.

(5) Liikmesriigid peaksid esitama komisjonile iga-aastase aruande kontrolli rakendamise kohta. Aruande näidis tuleks kehtestada käesolevas määruses.

(6) Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 21/2004 täitmise kontrollimine

Liikmesriigid viivad läbi kohapealset kontrolli (edaspidi “kontroll”) veendumaks, et loomapidajad järgivad määruses (EÜ) nr 21/2004 sätestatud loomade identifitseerimise ja registreerimise nõudeid.

Kontroll peab vastama vähemalt käesoleva määruse artiklites 2 kuni 5 ette nähtud miinimumtasemele.

Artikkel 2

Kontrollitavate majandite arv

Pädev asutus kontrollib igal aastal vähemalt 3 % majanditest, kus peetakse vähemalt 5 % liikmesriigi kariloomadest.

Kui kontrolli käigus peaks selguma, et määrust (EÜ) nr 21/2004 rikutakse olulisel määral, suurendatakse järgmisel inspekteerimisaastal kontrollide arvu.

Artikkel 3

Kontrollitavate majandite valimine

Pädev asutus valib kontrollitavad majandid välja riskianalüüsi põhjal, võttes arvesse vähemalt järgmisi asjaolusid:

a) loomade arv majandis;

b) loomatervishoiu kaalutlused, eriti varasemad haiguspuhangud;

c) lammaste ja kitsede eest taotletud ja/või majandile makstud iga-aastase lisatasu summa;

d) olulised muutused võrreldes olukorraga eelmistel inspekteerimisaastatel;

e) kontrollide tulemused eelmistel inspekteerimisaastatel, eeskätt põllumajandusettevõtte registri ja liikumisdokumentide nõuetekohane pidamine;

f) teabe nõuetekohane edastamine pädevale asutusele;

g) muud kriteeriumid, mille määrab kindlaks liikmesriik.

Artikkel 4

Kontrollimise kord

1. Pädev asutus viib kontrolli üldjuhul läbi ilma eelneva teavituseta.

Siiski võidakse vajaduse korral kontrollist ka eelnevalt teavitada. Kui kontrollist teatatakse ette, tehakse seda võimalikult hilja, tavaliselt mitte varem kui 48 tundi enne kontrollimist, välja arvatud erandjuhtudel.

2. Kontrolli võib ühendada ka muude ühenduse õigusaktides ette nähtud inspekteerimistega.

Artikkel 5

Kontrollitavate loomade arv

1. Pädev asutus kontrollib kõigi majandi loomade identifitseerimist.

Üle 20 loomaga majandite puhul võib pädev asutus kontrollida loomade identifitseerimisvahendeid nende loomade representatiivse valimi abil, mis on koostatud rahvusvaheliste standardite kohaselt, eeldusel et kontrollitavate loomade arv on piisav, et tuvastada määruse (EÜ) nr 21/2004 5 %-list rikkumist loomapidajate poolt 95 %-lise usaldusnivoo korral.

2. Kui loomade representatiivse valimi kontrollimisel vastavalt käesoleva artikli lõike 1 teisele lõigule selgub, et loomapidaja pole täitnud loomade identifitseerimise ja registreerimise vahenditega seotud nõudeid, mis on sätestatud määruse (EÜ) nr 21/2004 artikli 3 lõikes 1, kontrollitakse kõnealuse majandi kõiki loomi.

Siiski on pädeval asutusel lubatud kontrollida loomade identifitseerimisvahendeid nende loomade representatiivse valimi abil, mis on koostatud rahvusvaheliste standardite kohaselt, kui seejuures on tagatud üle 5 %-lise rikkumise tuvastamine pluss/miinus 2 %-lise täpsusega 95 %-lise usaldusnivoo korral.

Artikkel 6

Pädeva asutuse aruanded

Pädev asutus peab esitama iga kontrolli kohta liikmesriigi kehtestatud standardformaadis aruande, mis sisaldab vähemalt järgmist teavet:

a) põhjus, miks majand valiti kontrollimiseks;

b) kontrollist osa võtnud isikud;

c) kontrolli tulemused ja määruse (EÜ) nr 21/2004 avastatud rikkumised.

Pädev asutus peab võimaldama loomapidajal või tema esindajal aruandele alla kirjutada ja avaldada vajaduse korral arvamust selle sisu kohta.

Artikkel 7

Liikmesriikide iga-aastased aruanded

Liikmesriigid peavad esitama komisjonile hiljemalt 31. augustiks 2008 ja seejärel hiljemalt iga aasta 31. augustiks eelmise inspekteerimisaasta kontrollide aastaaruande, mis on koostatud vastavalt lisas esitatud näidisele ja sisaldab vähemalt järgmist teavet:

a) majandite arv asjaomases liikmesriigis;

b) majandites läbi viidud kontrollide arv;

c) aruandlusperioodi alguses registreeritud loomade arv;

d) kontrollitud loomade arv;

e) kontrollide käigus avastatud määruse (EÜ) nr 21/2004 rikkumised loomapidajate poolt;

f) määruse (EÜ) nr 21/2004 artikli 12 lõike 2 kohaselt rakendatud karistused.

Artikkel 8

Jõustumine ja kohaldamine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Määrust kohaldatakse alates 1. jaanuarist 2007.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 11. oktoober 2006 Komisjoni nimel komisjoni liige Markos KYPRIANOU

(1) ELT L 5, 9.1.2004, lk 8.